Gexa
Gexa. O termine ἐkkλnσίa, che into grego clascico o denotta un’assemblea politica, o l'è dœuviao inte parte ciu recente da verscion grega de l'Antigo Testamento dîta di Settanta comme equivalente di termini ebraichi qāhāl e ‛ēdāh, che indican l’«adunança» do poppolo d’Israele, ossæ una societæ religioza e politica a-o tempo mæximo. In âtre parte da mæxima verscion questi termini son reixi con σuvaYwYή «reünion». Mentre o vocabolo "scinagoga" o l'è arestao in uzo fra i Ebrei segge co-o scignificao de "riunion" (e quindi de "societæ") religioza, segge con quello de "lœugo dove riunîse", da-i crestien l'è stæto adotao ecclesia pe indicâ segge e so reünioin religiose e a societæ di fedeli (tanto universâ quanto locâ, de una determinâ çittæ ò region, pe a quæ s'attrœuva ascì o termine πapoιkίa, onde «parrocchia») segge o lœugo into quæ quelle se çelebran.
Indiçe
A Gexa comme societæ religioza[Càngia | modifica wikitesto]
A differençiaçion tra societæ çivî (elemento uman e naturâ) e societæ religioza (elemento divin e sorvenaturâ) e a difficortæ de intendili tutti doi comme essençiæ se son espresse in moddo despægio inte conceçioin da Gexa: arcuñe han sottolinniao o primmo elemento, fando da Gexa a societæ di ‘santi’ ò di ‘predestinæ’, societæ prevalentemente ò ascì escluxivamente mistega e invixibile; âtre invece, partindo da de conscideraçioin despægie ravvizan inta Gexa una societæ meramente umaña, giuridica e gerarchica, in continnoa evoluçion. Se capisce che e despægie dotriñe circa a Gexa, a so natua e constituçion, son streitamente ligæ a l'insemme de dotriñe teologiche; da questo ascì dipende l’importança che into complesso de discipliñe teologiche assumme l’ecclexiologia e l’utilitæ che o studio de dotriñe relative a-a Gexa professæ da-i diferenti gruppi crestien o presenta pe una caratterizzaçion di gruppi mæximi. Otr'a ço pe-a natua mæxima do crestianeximo l'è da tegnî presente che ciascuña confescion crestiaña a se presenta comme vea (se no sempre comme l’unica) Gexa, erede e continuatrixe aotentica de l'œuvia de Gexo Criste e di apostoi; e che, d’âtra parte, pe quante riguarda ascì l’organizzaçion, s'è sviluppao varri scistemi, che in çerto moddo riflettan i tipi fondamentæ de l'organizzaçion politica: monarchía, aristocraçía, democraçía. A-i doi urtimi corisponde l’episcopalismo, o presbiteianismo e o congregaçionalismo.
Segondo a dotriña cattolica l’Ecclesia Christi, a comunitæ di ciammæ da Dê, l'è una commistion tra una comunitæ esterna de soggetti che professan a mæxima fe', parteçipan a-i mæximi sacramenti e tendan a-a realizzaçion di mæximi fin spiituæ sotta a poistæ do roman pontefixe, e una realtæ interiô (corpo mistego de Criste), ch'a l'ha a-o so centro un elemento invixibile e divin. A Gexa catollica a l'è una societæ giuridicamente perfetta (in quante a no riçeive da nisciun o so poei) e aotosuffiçente. A l'è una societæ ecclexiâ, o quæ imperativo primmaio o l'è a sarveçça di añime. E so finalitæ son essençialmente spiituæ, ossæ custodî e mostrâ e realtæ rivelæ, condue i ommi a seguî e lezze de Dê, perfeçionâ e rende ciu efficienti e struttue da Gexa, gerarchicamente inteize. A Gexa a no g'ha di fin politichi, economichi ò sociæ, proppi da comunitæ çivî e politica, da quæ a Gexa a l'è indipendente e aotonnoma. Giuridicamente a Gexa a l'è una struttua originaia no derivâ e no territoriâ, percose no ligâ a-o dæto territoriâ particolâ ò circoscrita, ma a l'è una realtæ universâ. A l'è âtresci aotosuffiçente in sce-o cian economico, e a l'è dotâ de soggettivitæ direttamente derivâ da-o drito divin, sença necescitæ de un riconoscimento ò de un atto de l'aotoritæ çivî. Connaturâ a-o mæximo concetto de Ecclesia Christi a l'è a subordinaçion di fedeli a-i legittimi pastoî (coscì díta sacra gerarchía), titolæ de fonçioin gerarchiche de mostrâ, santificâ e governâ o poppolo de Dê, fonçioin derivæ direttamente da l'attivitæ de Criste e in base a-e quæ se parla de costituçion gerarchica da Gexa. Quest’urtima a se deve tuttavia armonizzâ co-o prinçipio de ingoagiança di fedeli, pe-o quæ tutti i fedeli (da-o pappa a-o neobattezzao) son pægi appe' da vocaçion, da santitæ, da dignitæ di crestien e de l'œuvia de comuña edificaçion da Gexa, pe-a quæ tutti han pægi driti e dovei, sarvo che no rivestan de particolæ qualifiche che importan un status despægio.
Gexa e Stato[Càngia | modifica wikitesto]
Scistemi teorichi e dotriñe[Càngia | modifica wikitesto]
O regolamento di rapporti fra a societæ religioza e quella çivî o riveste una importança politica speçiâ inta vitta de tutti i poppoli, ma a-a dreitua a n'accatta uña fondamentâ con l’avvento do crestianeximo e da Gexa cattolica. A dotriña dominante a s'è da tempo orientâ into senso de concepî i rapporti fra Gexa e Stato in sce-a base de un schema logico, ch'o distingue ançitutto o scistema de union da quello de separaçion fra i doi enti.
O scistema de union o pœu êse a so votta de subordinaçion ò de coordinaçion. O scistema de subordinaçion da Gexa a-o Stato o s'è attuao attraverso doe forme distinte in despægi Stati e periodi da stoia: s'ha o cezaropapismo alloaché l’organizzaçion e o governo da Gexa son conscideræ comme un rammo de l'amministraçion pubbrica (Gexa de Stato) e o cappo do Stato o l'è into mæximo tempo cappo da Gexa (cesare e pappa: imperator ac sacerdos); s'ha o giurisdiçionalismo quande o Stato, mentre concede di favoî e di privilegi a-a Gexa, o n'invadde a sfea de competença estendendo i poei da so sovranitæ territoriâ in sce-i rapporti esterioî ecclexiasteghi (inte l’ambito do giurisdiçionalismo, e varrie manifestaçioin do scistema de subordinaçion da Gexa a-o Stato che s'en attuæ, specce doppo a Riforma, inti varri Stati Oeüropei, son stæte riportæ co-i nommi de gallicanismo in França, febronianismo e gioxeppinismo in Aostria, regalismo in [Spagna]], erastianismo in Inghiltæra, leopoldismo in Toscaña, tanuccismo a Nappoli ecc.). O scistema da subordinaçion do Stato a-a Gexa o vegne intezo segondo træ forme de poistæ ecclexiastega in sce-e cose temporæ: a) segondo a potestas directa (teocraçía, ierocraçía, scistema teocratico-papâ), a Gexa a l'è l’unica, legittima monarchía ch'a l'exerçita a sovranitæ pe mezo do pontefixe, quæ so cappo vixibile e vicaio de Criste in Tæra; b) segondo a potestas indirecta, o pappa o no g'ha o poei diretto inte cose temporæ di stæti, ma soltanto quello de emanâ e lezze ritegnue necessaie pe i interesci spiituæ da Gexa e pe coreze e abrogâ e lezze çivî a questa dannose; c) in base a-a potestas directiva (forma amermâ, de votte confuza co-a precedente), o pontefixe o no pœu emanâ de lezze obrigatoie pe i çittadin e abrogâ quelle contraie a-i interesci da Gexa, ma solo dizapprovâ queste e obrigâ i Stati a emanâ de determinæ lezze.
Co-o scistema da coordinaçion di poei, a Gexa e o Stato se conscideran comme societæ do pao sovrañe rispettivamente into campo spiituâ e inte quello temporâ; questo scistema o se attua praticamente mediante i concordæ, saiv'a dî con l’instaoraçion de un rapporto formâ de paitæ fra e doe âte Parte contraente, ch'a doviæ fondâse sostançialmente in sce un sprito de conlaboraçion pe o regolamento de muttuo accordio de coscì díte res mixtae.
In contrapoxiçion a-i varri scistemi unionisteghi se poñe quello da separaçion fra a Gexa e o Stato, o quæ concetto giuridico o l'ha dæto lœugo a de noteive diverzençe dotrinæ pe a so determinaçion. I scistemi de relaçion fra Stato e Gexa (ciu propriamente fra o Stato e e confescioin religiose) se distinguan ascì, da un ponto de vista sostançiâ ançiché formâ, in confescionismo e laicismo ò laicitæ do Stato, fondao in sce-o prinçippio de l'assolua astræta ingoagiança de tutte e confescioin religiose a pe' de lezze e quindi in sce-a completa libertæ de consciença (pe i credenti e pe i atei) e de curto.
Stoia[Càngia | modifica wikitesto]
Inte l'antighitæ no existeiva, in genere, una distinçion fra i doi poei, çivî e religiozo, percose o Stato o l'asciorbiva inte a so organizzaçion tutta l’attivitæ di so sudditi. L’indipendença di doi poei a nascette da l'affermâse do crestianeximo, con l’exigença de un’aotonomia da vitta sprituâ. Ne derivò un contrasto co-a politica de l'Impeo roman pe l’imposcibilitæ che o crestianeximo, pù ossequente verso i aotoritæ constituie («dæ a Çesae ço chi è de Çesae»), se sottomettesse a-i exigençe do curto ófiçiâ do Stato. Con l’editto de Milan de Constantin e Liçinio (313) avvègne o primmo riconoscimento do drito d’existença pe o crestianeximo, che da pœu, da questa iniçiâ condiçion de tollerança a passò progrescivamente a un tratamento privilegiao, finché a vègne religion do Stato. Servindose da Gexa comme fattô politico, i imperoei attuon inte l'Impeo d’Oriente un scistema çezaropapistego, contrastante co-a gioza difeiza da proppia libertæ fæta da-a Gexa in Occidente, in virtù do crescente prestigio do trono papâ. Ne sccioì l’antagonismo fra Stato e Gexa, e quæ prinçipæ manifestaçioin inta stoia medievâ fun inte l'11° sec. a lotta pe e investitue e inti doi secoli seguenti e lotte fra i varri pontefixi e i imperatoî Federigo I e Federigo II, tra Bonifaçio VIII (bolla Unam sanctam do 13 novembre 1302) e Feipo o Bello, re de França. L’aotoritæ pontifiççia a subì un declin co-o trasfeimento da sede apostolica a Avignon e co-o scisma d’Occidente, duante o quæ i Stati sostègnan e tendençe episcopæ, affermæse inti Concili de Piza (1409), de Constança (1411-18) e de Baxilea (1431), e amion a-a naçionalizzaçion da Gexa attraverso l’affermaçion de una competença religioza di sovren e de l'indipendença di veschi da-o governo centrâ da Gexa. Questi prinçipi parsan trionfâ inta Gexa gallicaña co-a Pragmatica sanctio de Bourges do 1438 e se consolidon into 16° sec. co-a Riforma protestante e a constituçion de Gexe naçionæ con a cappo i sovren temporæ segondo a mascima «cuius regio, illius est religio». A perscistença de l'aotoritæ papâ a sarvò l’unitæ da Gexa universâ inti Stati cattolichi, ma a no l'ariescì a impedî che i Stati, fætise indipendenti inte cose temporæ, esplichessan un’ingerençainte cose sprituæ ascì. Se vègne coscì formando i ordinamenti inspiæ a un regimme de subordinaçion da Gexa a-o Stato sotte forma de ‘teritoialismo’ ecclexiastego inti Stati protestanti e de ‘giurisdiçionalismo’ (variamente denominao) inti Stati cattolichi, italien e strangei. A Gexa a ricorse alloa largamente a-i concordæ, che vègnan frequenti, in campo œüropeo, succescivamente a-a codificaçion do drito canonnego (1917). Doppo o Concilio Vatican II a Gexa a l'ha stipulao ò rivedúo oltre 30 concordæ e accordi parçiæ sciu distinte mateie.
In Italia, segondo a Constituçion, a poxiçion da Gexa cattolica a l'è consciderâ a parte da quella di âtre confescioin. Pe a primma l’art. 7 o dispoñe che o Stato e a Gexa cattolica son, ciaschedun into proppio orde, indipendenti e sovren; i so rapporti son regolæ da-i Patti Lateranensci, a-i quæ ha apportao de modifiche consensuæ un nœuvo accordio tra a Santa Sede e a Repubbrica italiaña, firmao o 18 de frevâ do 1984. Pe i culti acattolichi l’art. 8 da Constituçion italiaña o dispoñe che e confescioin religiose despægie da-a cattolica g'han o drito de organizzâse segondo i proppi statuti, in quante no contrasten con l’ordenamento giuridico italian.
A gexa comme lœugo de curto[Càngia | modifica wikitesto]
Drito canonnego[Càngia | modifica wikitesto]
A discipliña giuridica canonnega relativa a-e gexe a l'è contegnua inte dispoxiçioin, frûto de longa elaboraçion, do Codex iuris canonici (can. 1214-1222), o quæ o definisce a gexa «edifiçio sacro destinao a-o curto divin, onde i fedeli aggian o drito de intrâ pe eserçitâ sorvettutto pubbricamente tâ curto», distinguendo coscì a gexa da l'ótóio. Pe edificâ una gexa occore o consenso scrito do vescovo diocezan, o quæ, pe concedilo, o deve aççertâ, sentio o conseggio presbitiâ e i rettoî de gexe vexiñe, che questa a poriâ servî pe o ben di añime e che no manchiâ i mezi necessai a-a so construçion e a-o culto divin (can. 1215, pâ. 2). inta costruçion e inte l'ornamentaçion se deve seguî i prinçippi da liturgia e e norme de l'arte sacra. Ogni gexa nœuva a dev'êse destinâ a-o curto co-a dedicaçion ò a benixon; ogni gexa a deve avei un ‘tittolo’, çoè êse dedicâ a un misteio sacro ò a-a Vergine Maria ò a un santo. A gexa a pœu avei o titolo de baxillica se a o posede da tempo inmemoabile ò pe concescion pontifiçia. A peto de l'antigo ‘drito d'axî’ l’accordio de revixon do Concordao a l'art. 5 o l'afferma che «i edifiççi averti a-o curto no pœuan êse requixii, occupæ, espropiæ ò demolii se no pe de grave raxoin e previo accordio co-a competente aotoritæ ecclexiastega. Sarvo i caxi de urgente necescitæ, a força pubbrica a no poriâ intrâ, pe l’exerçiççio de so fonçioin, inti edifiççi averti a-o pubbrico, sença aveine dæto previo avizo a l'aotoritæ ecclexastega». A-o par. 3 do mæximo articolo se tratta de un problema concreto ben noteive e no previsto into Concordao do 1929: «L’aotoritæ çivî a tegniâ conto di exigençe religiose de popolaçioin, fæte presente da-a competente aotoritæ ecclexiastega, pe quante concerne a construçion di nœuvi edifiçi de curto cattolico e de pertinente œuvie parrochiæ». O reconoscimento da personalitæ giuridica çivî a-e gexe o l'è ammisso solo se averte a-o curto pubbrico e no annesse a âtro ente ecclexiastego, e sempre che sæan fornie di mezi suffiçenti pe a manutençion e l’offiçiatua (art. 11).
Solo doppo l’editto de Costantin se commençò a parlâ de otoi e gexe palatiñe, pe indicâ daprimma a capella privâ do palatium imperiâ, dapœu a cappella privâ di cappi de Stato crestien; co-o Concordao do 1929 o Stato o l'ha renonçiao a tutti i privileggi palatin relativi a-e gexe e cappelle no ciu a-o serviççio da caza regnante.
O Codex iuris canonici in vigô o no contempla de gexe privæ, ma solo «capelle privæ», identificæ con «o lœugo destinao, sciu liçençia de l'Ordenaio do lœugo, a-o curto divin in favô de uña ò ciu persoñe fixiche» (can. 1226). pe çelebrâghe a Messa ò i âtre fonçioin sacre, a l'è recesta a liçençia de l'Ordenaio do lœugo. L'è d’obrigo che i oratoî e e cappelle privæ seggian riservæ unicamente a-o curto divin e liberi da ogni uzo domestego, e l'è opportun che sæan beneiti segondo o rito prescrito inti libbri liturgichi.
O sviluppo architettonico da gexa[Càngia | modifica wikitesto]
I lœughi de curto di primmi crestien fun sence sae de riunion ricavæ inte di edifiççi profen (domus ecclesiae). Ma into 3° sec. o termine ecclesia o l'incommença a êse appricao no ciu soltanto a-a comunitæ di fedeli, ma a l'edifiçio mæximo ascì, into quæ questa a se riunisce. S'afferma coscì una sacralitæ de l'edifiçio chi ha una fondamentâ importança into so sviluppo architettonico. No s'ha notiççie çerte in sce-a construçion de gexe anterioî a-a paxe costantiniaña, ma da l'etæ de Costantin s'afferma di tipi fondamentæ: a piccena gexa a saa, soventi priva de abside, testimoniâ into Norico, inta Pannonia e in âtre regioin; e numiose variante derivæ da-a baxilica romaña de l'etæ clascica; l’edifiçio a cianta centrâ, con cupola rezua da di pilastri a L raccordæ da de esedre (gexa costantiniaña de Antiochia); a gexa cruxiforme con l’artâ a l'incroxo de quattro braççi (probabilmente i SS. Apostoi de Costantinopoli, tipo riechezao inti SS. Nazzao e Celso de Milan inta parte remontante a s. Ambrœuxo); o tipo, inspiao a-o maozoleo impeiâ, chi aiva avúo a so ciu âta affermaçion inte l'Anastasis de Geruzalemme. Una compenetraçion tra o schema baxilicâ e quello a cianta centrâ (generalmente riservao a martyria e battistei) a s'ha con l’innesto da cuppoa in sce l'edifiçio baxilicâ, segondo ina tendença che inte l'area bizantiña a se afferma scin da-o 5° sec., insemme a l'adoçion de gallerie sorve e navæ lateræ (matronei), gallerie che pœuan êse stæte suggerie ascì da-a necescitæ de tegnî sgombra a navâ pe e fonçioin do clero. L’abside a vegne asciancâ da doi ambienti ò absidiœu (protexi e diakonikon). Un nartece – e távotta un exonartece – precedan a navâ. Fin da-o 4° sec. se registra o sviluppo do transetto, ch'o determiniâ a cianta a croxe latiña. Co-o restaoro de S. Pê in Vatican compio da Grigœu Magno, se afferma l’uzo de poñe l’artâ sorve a tomba do santo, con l’adoçion da cripta, elemento chi assumme noteive importança inta gexa carolingia; di âtre caratteristeghe de questa son sovent o doggio coo (a Est e a Ovest) e e doe tore scalae in sce-a facciâ do corpo occidentâ (Westwerk), da-e quæ se accede a-e gallerie.
E gexe vegnan costruie inte forme e co-i materiæ consueti a-e varrie regioin e a-i diferenti periodi storrego-artisteghi: noteivi influsci intercoran tuttavia tra de regioin assæ distante ascì. E variaçioin inte l'arçao de gexe son in gran parte dovue a-i tipi de covertua: in legno, con teito a fade inclinæ sostegnue da craviæ; in muatua a votta ò a cupola, ciu de ræo a ciappoin de pria (Sciria). A covertua a votta e a cupola a l'ha permisso una maggiô varietæ de soluçioin inte l'architettua bizantiña e ærmiñia; in Occidente, in virtù do sviluppo de l'architettua romanega de l'11° e 12° sec., a contribuisce a mutâ profondamente l’aspeto da baxilica suggerindo o caratteristego scistema de spinte e de controspinte. Questo, fætose sempre ciu complesso into graduâ superamento de difficortæ stattiche, e votto da-i architetti d’Otralpe verso di riçercæ effetti de slanço, o conduxe a-e imponente cattedræ gottiche de França, Germania e Inghiltæra. Into periodo gotico se afferma ascì in Germania o tipo de gexa spaçioza, diviza in tre navæ de pâ âteçça (Hallenkirche). In Itallia i nœuvi ordi mendicanti adottan soventi, scin da-o 13° sec., o tipo de gexa a una sola navâ, con coo prefondo. Da-o 15° sec. s'inandia un recuppero da tradiçion paleocrestiaña, co-o ripristino da cianta baxilicâ e l’elaboraçion de tipi da gexa a navâ unica coverta a votta e da gexa a cianta centrâ con cuppola. A gexa riformâ, eliminando ogni gerarchía de parte e ogni elemento (colonne, pilastri) tendente a ostacolâ a diretta parteçipaçion do fedele a-o curto, a se presenta za into scignificativo prototipo da cappella de Torgau (consacrâ da Lutê into 1544) comme una saa con gallerie, sempliçe inti arredi limitæ a artâ, purpito, fonte batteximâ e organo. Inta segonda meitæ do Çinqueçento se determina a Romma o tipo de gexa, suggeria da-i detammi da Controriforma (gexa do Gexo), caratterizzâ da un’unnica larga navâ a capelle lateræ, co-e immense prospettive «a sfondao» di affreschi in sce-e votte, che riçevian da pœu urteriô enfaxi. Tâ schema o saiâ elaborao, inricchio e variao da-a diffuxon do barocco inte tutta Œüropa. A-a meitæ do Setteçento, a sovrapoxiçion di stilemi barocchi co-a decoraçion rococò a comporta di urterioî mutamenti formæ, sença tuttavia produe de sostançiæ variaçioin planimetriche. Co-o neoclasciçismo, tra i modelli pe e nœuve gexe spicca quello do Pantheon: construçion a cupola centrâ con pronäo architravao sormontao da un fronton triangolâ. L’estetica romantega e l’architettua eclettica sviluppæse into corso do 19° sec. produan de gexe inspiæ a di modelli neo-gotichi, neo-bizantin, neo-romanichi ecc. L’eterogeneitæ da riçerca architettonica sviluppaase into corso do 20° e 21° sec. a l'ha intreççao ciclicamente a riçerca tipologico-formâ di coscì díti ‘meistri’ de l'architettua raçionâ, fonçionâ ò organica co-e varrie exigençe e riforme liturgiche.
Arredo e suppellettile da gexa[Càngia | modifica wikitesto]
Parte costitutiva da struttua architettonica da gexa o l'è l’arredo ch'o ne qualifica i spaççi e e fonçioin, ascì comme esprescion artistega de rilevo, inte de modalitæ che se son diferençiæ into corso do tempo adeguandose a-e exigençe liturgiche. I primmi arredi mobili da gexa primitiva son fîto sostituii da de struttue fisse: coscì l’artâ, collocao a-o termine da navâ, originaiamente una taoa de legno trasportabile, o ven costruio in pria, marmo ò muatua; o çiboio, covertua scimbolica derivâ da-o bardacchin, originaiamente costruia in sce de tombe particolarmente veneræ, za into 4° sec. o se presenta in relaçion a l'artâ. Into presbiteio, in genere inta conca absidâ, a l'è posta a caréga episcopâ e in collegamento co-o presbiteio gh'è i amboin ascì e a schola cantorum, za da l'âto medioevo trasferia inte l'abside. In sce-e miage da zona presbiteiâ l'è in genere alugao o tabernaccolo pe i œui santi e o tabernaccolo eücaristego, che scin da-o 15° sec. o trœuva tuttavia una so collocaçion privilegiâ in sce l'artâ. A meitæ da navâ, izoao ò ciu soventi arembao a un pilastro gh'è o purpito. Dislocæ longo e miage, i confescionai, solo a-a fin do 16° sec. assumman a tipologia definitiva. O fonte batteximâ, a partî da-o Renascimento, o fa parte da struttua fissa da gexa, scito inte 'na cappella da-a rente a l'intrâ (primma o l'ea inte 'n edifiçio aotonomo, o battisteio). Da-a rente a l'intrâ l'è collocao ascì o beneitin. In epoca medievâ o candê pe o cereo pasquâ o costituisce un arredo fisso, realizzao in marmao variamente scorpio ò decorao.
A-a sacralitæ de l'edifiçio a l'è streitamente connessa a sacralitæ de tutta a so suppellettile, no soltanto di oggetti streitamente liturgichi e no soltanto di oggetti mæximi, ma da so forma e da so decoraçion. Za into 4° sec. s'ebbe de teorie che interpretavan a gexa, inta so struttua e inta so decoraçion, comme proieçion de l'orde çeleste, ò replica da Geruzalemme çeleste (Zœuggio, Historia ecclesiastega). O numero de colonne, di barcoin, a dispoxiçion di mozaichi e di affreschi son visti inte sti schemi scimbolichi. E despægie tipologie architettoniche produan di programmi iconografichi differenti: inti impianti baxilicæ longo e miage de navæ se dispoñe, segondo un sviluppo liniâ, i gren cicli narrativi; inte cupole e in genere inte votte e inte zone elevæ, in particolâ inti impianti centræ, a decoraçion a privileggia a presença de immagine diviñe, figuaçioin iconiche, scimboliche ò allegoriche. In Occidente l’interpretaçion scimbolica de l'edifiçio a l'è speciarmente approfondia da Raban Maoro (9° sec.) e a l'ha o so apogeo in Scicardo da Cremoña e Ghigermo Durante (12°-13° sec.). Inte l'Umaneximo e into Renascimento, da-i testi lettiai, da-a trattatistega (da L.B. Alberti a Palladio), da-i disegni di architetti (da Bramante a-i Sangallo) emerze de conscideraçioin cosmiche, filozofiche e scimboliche che portan a privilegiâ a cianta centrâ, a ciu idonnia a-o lœugo de curto de Dê, essença da perfeçion e de l'armonia. Tipologia contestâ da-a controriforma (C. Borromeo), ch'a prescrive a forma a croxe latiña, scimbolo do sacrifiççio de Criste.
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn